વડતાલના સ્વામીનારાયણ મંદિરના સ્વામી ધર્મતનમયદાસજીની રહસ્યમયી હત્યાને પગલે ચકચાર જાગી છે. મંદિરના આ 50 વર્ષીય સ્વામી મંદિરથી થોડે જ દૂર આવેલ સંત નિવાસમાં રહેતા હતા. તેમની હત્યા કોણે કરી, શા માટે કરી એ હજુ સુધી જાણી શકાયું નથી. પોલીસે અજાણ્યા શખ્સો વિરુદ્ધ ગુનો નોંધી તપાસ હાથ ધરી છે. શુક્રવાર સાંજથી શનિવાર બપોરની વચ્ચે સ્વામીની હત્યા થઇ હોવાનું જાણવા મળી રહ્યું છે. સ્વામીજી છેલ્લે શુક્રવાર રાતની આરતીમાં જોવા મળ્યા હતા.